L 265/18
ET
Euroopa Liidu Teataja
12.10.2022
Teatavatel juhtudel võib olla asjakohane, et komisjon täpsustab pärast asjaomase pääsuvalitsejaga peetud dialoogi ja olles lubanud kolmandatel isikutel esitada märkusi, teatavaid meetmeid, mida asjaomane pääsuvalitseja peaks võtma, et täita tõhusalt kohustusi, mida võidakse täiendavalt täpsustada, või kõrvalehoidmise korral kõiki kohustusi.
Eelkõige peaks selline täiendav täpsustamine olema võimalik juhul, kui sellise kohustuse rakendamist, mida võidakse täiendavalt täpsustada, võib mõjutada ühe põhiplatvormiteenuste kategooria piires osutatavate teenuste varieerumine.
Sel eesmärgil peaks pääsuvalitsejal olema võimalik taotleda komisjonilt, et ta osaleks protsessis, mille raames komisjon saab täiendavalt täpsustada teatavaid meetmeid, mida asjaomane pääsuvalitseja peaks võtma, et kõnealuseid kohustusi tõhusalt täita.
Komisjonil peaks olema õigus otsustada, kas ja millal selline täiendav täpsustus esitatakse, järgides samal ajal võrdse kohtlemise, proportsionaalsuse ja hea halduse põhimõtet.
Sellega seoses peaks komisjon esitama oma hinnangu peamised põhjused, sealhulgas kõik täitmise tagamise prioriteedid.
Seda protsessi ei tohiks kasutada käesoleva määruse tõhususe vähendamiseks.
Lisaks ei piira see protsess komisjoni õigust võtta vastu otsus selle kohta, et pääsuvalitseja on jätnud täitmata mõne käesolevas määruses sätestatud kohustuse, sealhulgas võimalust määrata trahve või sunniraha.
Komisjonil peaks olema võimalik menetlust uuesti alustada, sealhulgas juhul, kui täpsustatud meetmed osutuvad ebatõhusaks.
Menetluse uuesti alustamine vastu võetud otsusega täpsustatud meetmete ebatõhususe tõttu peaks võimaldama komisjonil täpsustatud meetmeid edasiulatuvalt muuta.
Komisjonil peaks samuti olema võimalik määrata mõistlik ajavahemik, mille jooksul võib menetlust uuesti alustada, kui täpsustatud meetmed osutuvad ebatõhusaks.
(66)
Proportsionaalsuse tagamise täiendava vahendina tuleks pääsuvalitsejatele anda võimalus taotleda konkreetse kohustuse kohaldamise peatamist niivõrd, kuivõrd see on vajalik, erandlikel asjaoludel, mis ei sõltu pääsuvalit­ sejatest, näiteks ettenägematu väline šokk, mis on ajutiselt oluliselt vähendanud lõppkasutajate nõudlust asjaomase põhiplatvormiteenuse järele, kui pääsuvalitseja tõendab, et konkreetse kohustuse täitmine võib ohustada tema liidus toimuva tegevuse majanduslikku elujõulisust.
Komisjon peaks oma otsuses määrama kindlaks peatamist õigustavad erandlikud asjaolud ja otsuse korrapäraselt läbi vaatama, et hinnata, kas peatamise tingimusi saab endiselt arvesse võtta.
(67)
Erandlikel asjaoludel, mis on õigustatud piiratud põhjustel, mis on seotud rahvatervise või avaliku julgeolekuga, nagu need on sätestatud liidu õiguses ja nagu neid tõlgendab Euroopa Kohus, peaks komisjonil olema võimalik otsustada, et konkreetset kohustust teatava põhiplatvormiteenuse suhtes ei kohaldata.
Selliste avalike huvide kahjustamine võib viidata asjaolule, et teatava kohustuse täitmise tagamise kulu ühiskonna jaoks tervikuna on konkreetsetel erandlikel asjaoludel liiga suur ja seega ebaproportsionaalne.
Asjakohasel juhul peaks komisjonil olema võimalik kohustuste täitmist hõlbustada, hinnates, kas piiratud ja igakülgselt põhjendatud peatamine või erandite tegemine on põhjendatud.
See peaks tagama käesolevas määruses sätestatud kohustuste proportsionaalsuse, ilma et see kahjustaks taotletavat ennetavat mõju õiglusele ja konkurentsile avatusele.
Kui selline erand tehakse, peaks komisjon oma otsuse igal aastal läbi vaatama.
(68)
Käesolevast määrusest tulenevate kohustuste täitmiseks ette nähtud aja jooksul peaksid pääsuvalitsejad teavitama komisjoni kohustusliku aruandluse kaudu meetmetest, mida nad kavatsevad rakendada või on rakendanud, et tagada kõnealuste kohustuste tõhus täitmine, sealhulgas meetmed, mis on seotud määruse (EL) 2016/679 nõuete täitmisega, niivõrd kui need on asjakohased käesolevas määruses sätestatud kohustuste täitmiseks, mis peaks võimaldama komisjonil täita oma käesolevast määrusest tulenevaid kohustusi.
Lisaks tuleks sellise teabe selge ja arusaadav mittekonfidentsiaalne kokkuvõte teha üldsusele kättesaadavaks, võttes samal ajal arvesse pääsuvalitsejate õigustatud huvi kaitsta oma ärisaladusi ja muud konfidentsiaalset teavet.
Selline mittekonfidentsiaalne avaldamine peaks võimaldama kolmandatel isikutel hinnata, kas pääsuvalitsejad täidavad käesolevas määruses sätestatud kohustusi.
Selline aruandlus ei tohiks piirata täitmise tagamise meetmeid, mille komisjon võtab mis tahes ajal pärast seda, kui aruanded on juba esitatud.
Komisjon peaks avaldama lingi aruande mittekonfidentsiaalsele kokkuvõttele ja kogu muu käesolevast määrusest tuleneval teavitamiskohustusel põhineva avaliku teabe internetis, et tagada sellisele teabele kasutuskõlblik ja ulatuslik juurdepääs, eelkõige väikeste ja keskmise suurusega ettevõtjate (VKEd) jaoks.